40. schôdza NR SR - 5.deň - A. dopoludnia
Dátum: 2021-09-23
Poslanec: Ďurica, Ondrej (-)
Druh vystúpenia: Vystúpenie v rozprave

22. Ďakujem za slovo, pán podpredseda. Milé dámy, vážení páni, myslím, že gro vecí bolo povedané, bolo pomenované. Z pozície predkladateľa tohto návrhu zákona považujem za dôležité vystúpiť a prihovoriť sa k vám, a síce v zmysle toho, že tento návrh zákona opäť na nikoho neútočí, nikoho neobmedzuje, naopak, snaží sa pomôcť, snaží sa reflektovať a reagovať na situáciu, ktorá vznikla práve vďaka opatreniam či už Matovičovej, alebo Hegerovej vlády. Situáciu, ktorá vznikla z pandémie, ktorá bola tak, ako sme všetci svedkami, veľmi chaoticky riešená, veľmi nekompetentne a práve sektor drobných živnostníkov a podnikateľov, ktorí výraznou mierou bol nútení obmedziť svoje pôsobenie na Slovensku, utrpel najvážnejšie straty. Rozprával som sa s jedným drobným podnikateľom, ktorý mi povedal, že keď to celé začalo, dostal sa do nemalých problémov. Nenadával, neplakal, bojoval, snažil sa prežiť a určité straty riešil tým spôsobom, že najskôr ako rodina predali jedno z dvoch áut. To na určitý čas dokázalo pokryť výdavky a straty, ktoré do toho momentu vnímali vo svojom podnikaní. Situácia sa nezlepšovala napriek všetkým sľubom a vyjadreniam vládnych politikov a ten úpadok pokračoval. V druhom kole sa snažil riešiť situáciu tým, že predal svoju chatu a za získané peniaze opäť vykrýval straty, ktoré mal vo svojom podnikaní. Priatelia, toto ale nie je cesta, toto nie je cesta, ako riešiť vzniknutú situáciu a toto nie je systémové nastavenie. Preto si vás dovolím požiadať o podporu tohto návrhu zákona, ktorý, ako som povedal, nikoho neuráža, nikoho nediskriminuje, nikoho neobmedzuje, naopak, snaží sa pomôcť týmto drobným podnikateľom a živnostníkom, ktorí tvoria obrovskú časť našej spoločnosti, ktorí sú prínosom do štátneho rozpočtu a ktorí nerobia nič iné, len podnikajú a pracujú v tom, v čom podnikali a pracovali doteraz. Snažia sa svoje podniky udržať, samozrejme, tí, ktorí ich už nestratili, a ktorí sa snažia jednoducho veľmi zodpovedne a seriózne pristupovať k tomu, ako vláda a súčasná moc nastavuje opatrenia. Chcem vás požiadať o podporu, pretože, ako tu už bolo spomenuté mojimi predrečníkmi, súčasná vláda nemala problém okamžite nájsť prostriedky na financovanie očkovacej lotérie. Súčasná vláda nemala problém poskytnúť prostriedky pre bieloruskú opozíciu. Súčasná vláda nemala problém poskytnúť obrovskú pomoc bankám. A ja sa chcem spýtať, je slovenský živnostník a drobný podnikateľ menej? Nezaslúži si pomoc, nezaslúži si systémové nastavenie tak, aby nebol odkázaný svoju živnosť alebo podnikanie zrušiť? Aby nebol odkázaný a nútený prísť o svoje celoživotné dielo? Myslím si, že je povinnosťou všetkých nás ako poslancov Národnej rady, či už opozičných poslancov alebo koaličných sa na tento problém pozrieť, prečítať si návrh tohto zákona a potom zahlasovať podľa svojho vedomia a svedomia. Chcem ale upozorniť, že v kontexte toho, čo som menoval, považujem pomoc práve týmto drobným živnostníkom a podnikateľom za jednu z priorít a myslím si, že prostriedky a spôsoby, ako tomuto segmentu pomôcť sa jednoducho nájdu, že tie prostriedky a spôsoby tu sú, len treba chcieť. Sú to voliči aj vašich strán. Drobní živnostníci a podnikatelia nie sú len voličmi opozície, sú to ľudia, z ktorých mnohí práve vás poslali do tejto Národnej rady a očakávajú od vás, že situáciu, ktorá vznikla, či už objektívne, alebo neobjektívne, či už boli opatrenia nastavené dobre alebo zle, jednoducho títo ľudia od vás očakávajú podporu. Tí ľudia nezarábajú 4 300 euro mesačne a nemajú istotu, že tie peniaze dostanú. Tí ľudia očakávajú, že tak ako štát obmedzil ich možnosť pracovať a zarábať, tak štát nájde mechanizmy, aby im tieto straty jednoducho nejakým spôsobom nahradil, aby aspoň do istej miery odškodnil a dal signál týmto ľuďom, že štát tu je pre nich a že štát ich vie ochrániť, tak ako vedel ochrániť banky, tak ako našiel peniaze na bieloruskú opozíciu, tak ako našiel peniaze na očkovaciu lotériu. To je celé. Preto vás ešte raz žiadam z tejto pozície, prečítajte si návrh zákona a podporte ho. Nie pre poslancov z hnutia REPUBLIKA ani pre ďalších opozičných poslancov, ale pre ľudí, živnostníkov a drobných podnikateľov. Verím, že nebudete ľahostajní k tomuto problému, pretože je to problém, ktorý má výrazný dopad na podnikateľov, na ich rodiny, na celkovú atmosféru spoločnosti. Ďakujem pekne.